《孔雀图歌》
明代·王廷相

九真之域连南溟，二仪运化山水清。砂乳遥分南斗气，孔翠偏含赤帝精。

羽毛皎皎倾九都，紫茸花点金明珠。光仪色相遥怜尔，曳电飘霞宛相似。

春晴矫入苍梧天，月冷翻回洞庭水。洞庭苍梧满光采，阆岑玄圃空相待。

清梦偏宜琼玉田，閒心最惜温凉海。红鸾舞月共佳期，白鹤冲云更不疑。

长随玉女朝丸药，每看仙人昼赌棋。仙人玉女紫云隈，翠作銮车金作台。

灵椿白榆对结子，八千馀岁仍归来。温伯雪子锦城仙，文藻风流世所贤。

堂上春晖烟雾散，图中珍翼鬼神传。秋风明日叹离居，巫峡吴江万里馀。

愿借交南双锦翼，为传天上玉宸书。

作者简介：王廷相（1474-1544），字子衡，号浚川，世称浚川先生，河南仪封（今兰考）人，祖籍潞州。明代著名文学家、思想家、哲学家。王廷相幼年聪慧奇敏，好为文赋诗，且留心经史。《明史》称他“博学强记，精通经术、星历、舆图、乐律，河图洛书，周邵程张之书，皆有论驳” 。明孝宗时，与李梦阳、何景明等人，提倡古文，反对台阁体，时称“七子”（“前七子”）。 官至南京兵部尚书、都察院左都御史。谥“肃敏”。